b'\n_START_ARTICLE_\nSebastian (musiker)\n_START_SECTION_\nKarriere\n_START_PARAGRAPH_\nInspireret af den skotske sanger og sangskriver Donovan (f\xc3\xb8dt 1946) indspillede han et par engelsksprogede singler i 1970 samt LP\'en The Goddess (1971). Folk ville imidlertid ikke bruge penge p\xc3\xa5 en Donovan-efterligning, s\xc3\xa5 Sebastian begyndte omkring 1971 at skrive sange p\xc3\xa5 dansk. Den f\xc3\xb8rste var Lossepladsen bl\xc3\xb8der (bl.a. inspireret af Bob Dylans Desolation Row fra albummet Highway 61 Revisited,), som udkom p\xc3\xa5 en maxi-single samme \xc3\xa5r._NEWLINE_Gennembruddet kom i 1972 med hans f\xc3\xb8rste dansksprogede LP Den store flugt, der med sange som "N\xc3\xa5r lyset bryder frem" og "Hvis du tror du er noget" var en af de mest betydningsfulde og mest solgte danske plader fra 70\'erne. Sebastian etablerede sig de n\xc3\xa6ste 15-20 \xc3\xa5r som en af de betydeligste sangskrivere indenfor dansk rock med en folkinspireret, personlig lyd. Det musikalske udtryk blev dog gradvist udbygget, fra slutningen af 70\'erne bl.a. med en forfinet brug af synthesizere, ofte spillet af Kenneth Knudsen. Hans tekster var i tidens \xc3\xa5nd ofte politiske, dog altid med et poetisk isl\xc3\xa6t og uden den parolebaserede karakter, som bl.a. R\xc3\xb8de Mor repr\xc3\xa6senterede. Op igennem 70\'erne og 80\'erne havde han store hits som f.eks. "M\xc3\xa5ske ku\' vi" (1976), "Du er ikke alene" (1978) fra filmen af samme navn, "Den lille malkeko" (1979), "Romeo" (1981) og b\xc3\xb8rnesangen "Hodja fra Pjort" (1984). I 1979 indspillede han egne sange til tekster af Bertolt Brecht p\xc3\xa5 albummet Tiderne Skifter. Dette gentog sig i 1988 med hans musik til Brechts teaterstykke Det gode menneske fra Sezuan. I 1987 sang han "V\xc3\xa5rvise" med Sissel Kyrkjeb\xc3\xb8._NEWLINE_Siden slutningen af 80\'erne har Sebastian hovedsageligt arbejdet som musicalkomponist. Musicals som Skatte\xc3\xb8en (1986, baseret p\xc3\xa5 Robert Louis Stevensons roman), Ronja R\xc3\xb8verdatter (1991, over Astrid Lindgrens bog) og Pippi (1998, baseret p\xc3\xa5 Lindgrens Pippi Langstr\xc3\xb8mpe) har opn\xc3\xa5et stor succes, is\xc3\xa6r hos det yngre publikum. I 1988, skrev og sang han titelmelodien til tv-serien \'Nana\'. Sammen med Svend Skipper har han desuden komponeret musik til tv-serien G\xc3\xb8ngeh\xc3\xb8vdingen fra 1992._NEWLINE_I 2013 producerede nordmanden Jan Christian Mollestad en portr\xc3\xa6tfilm om Sebastian kaldet Du Er Ikke Alene - Filmen Om Sebastian._NEWLINE_I 2015 medvirkede han i Toppen af Poppen, hvilket var skyld i at hans popularitet atter steg. S\xc3\xa6rligt blandt det yngre publikum blev han mere popul\xc3\xa6r.\n_START_SECTION_\nH\xc3\xa6der\n_START_PARAGRAPH_\nHans album med sangene fra Ronja R\xc3\xb8verdatter modtog i 1992 en grammy til Dansk Grammy for "\xc3\x85rets Danske B\xc3\xb8rneudgivelse". I 2004 modtog Sebastian "IFPIs \xc3\x86respris" til Danish Music Awards._NEWLINE_Han modtog Pionerprisen til \xc3\x85rets Steppeulv i 2008._NEWLINE_I 2012 modtog hans album \xc3\x98jeblikkets mester prisen for "\xc3\x85rets Danske Voxpopudgivelse" til Danish Music Awards._NEWLINE_I 2019 modtog han Polka Verner Legat, der blev indstiftet afS\xc3\xb8s Egelind og Kirsten Lehfeldt i 2002, og det bliver uddelt \xc3\xa5rligt p\xc3\xa5 Smukfest til en markant dansk kulturpersonlighed. Med prisen fulgte 190.000 kroner.'